INA proizvela osjetno manje domaćeg plina i nafte, ali zarada 21 posto veća

Hrvatsko-mađarska kompanija Ina ostvarila je u prvom polugodištu 1,84 milijarde eura neto prihoda od prodaje, što je pet posto više nego u istom razdoblju lani.

Neto dobit iznosila je 54 milijuna eura i bila je veća za 21 posto. Za zaradu je najviše zaslužna viša cijena prirodnoga plina ove godine.

Veće cijene prirodnog plina u prosjeku za 43 posto (u odnosu na lanjsko polugodište) doprinijele su s 30 milijuna eura pozitivnog učinka, dok je kontinuirano niža cijena Brent sirove nafte smanjila prihod od prodaje sirove nafte i kondenzata za 23 milijuna eura, tumače u Ini.

Proizvodnja je bila niža za desetak posto u odnosu na prvih šest lanjskih mjeseci. Pritom je prirodnog plina proizvedeno oko 10.400 Boe na dan (Boe – Barrel of oil equivalent – barel ekvivalent nafte), što je 12 posto manje.

Na kopnu je proizvedeno 7800 Boe/dan, što je 10 posto plina manje. “Hrvatska proizvodnja smanjena je kao rezultat prirodnog pada, uvjeta u ležištu, zastoja i nižeg doprinosa projekata zajedno s nižim prinosom podmorja uzrokovanog nižom proizvodnjom”, ističu u Ini.

Nafte je proizvedeno 10.280 Boe/dan, što je sedam posto manje nego u prvoj polovici 2024. godine.

Objava INA proizvela osjetno manje domaćeg plina i nafte, ali zarada 21 posto veća pojavila se prvi puta na Danica.hr.