Medalju grada i novčanu nagradu dobit će 19 osoba

Ukupno 19 osoba dobit će ove godine Medalje grada u povodu 669. rođendana Koprivnice koji se slavi 4. studenoga.

Odluku o tome trebalo bi donijeti Gradsko vijeće Koprivnice na sjednici u četvrtak. Već tradicionalno, Medalja grada za humanost pripada svim dobrovoljnim darivateljima krvi sa 100 i više darivanja.

Ove su godine visoko priznanje ide Božidaru Bartolcu, Vlatku Blažeku, Jadranku Gašpariću, Valteru Holjevcu, Ivanu Jadaniću, Darku Kneževiću, Zlatku Kozini, Miroslavu Međimorcu, Romanu Sabolu, Dragutinu Sremcu, Ivici Sremcu, Zlatku Šimčiću, Mariu Škorjancu i Zoranu Štauberu.

Medalja grada uručit će se i Radojki Kumek za sveukupni doprinos kulturnom životu Koprivnice kroz rad u Pučkom otvorenom učilištu Koprivnica te Đurđici Pošta, učiteljici razredne nastave koja 32 godine radi u OŠ “Antun Nemčić Gostovinski“ Koprivnica.

Medalja grada ide u ruke i HTV-ovu snimatelju u mirovini Krunoslavu Povijaču Pipi za sveukupne zasluge u promociji grada u nacionalnim medijima te dokumentiranju zbivanja u Koprivnici u proteklih 30 godina.

Uručit će se i poznatoj slikarici i umjetnici Gordani Špoljar Andrašić te istaknutom časniku i hrvatskome branitelju Damiru Vukoviću za promicanje vrijednosti Domovinskog rata i Odbora za branitelje Grada Koprivnice.

Medalja grada Koprivnice za svakog laureata nosi i prigodnu novčanu nagradu u iznosu od 1350 eura.

Plakete Grada Koprivnice bit će dodijeljene Nogometnom klubu Reka te vlasnici obrta Trans logistika Sandri Bebek. Nagrade će svima biti uručene na svečanoj sjednici u povodu Dana grada, 4. studenoga.

Objava Medalju grada i novčanu nagradu dobit će 19 osoba pojavila se prvi puta na Danica.hr.