Nekad su imali 5000 zaposlenih, danas samo 150

Poznata koprivnička tvrtka ostvarila je protekle poslovne godine značajan pad dobiti.

Riječ je o tvrtki Bilokalnik-industrija papirne ambalaže čija je poslovna godina završila 30. travnja. Prihodi su iznosili 23,2 milijuna eura i bili su manji za 6,5 posto.

Neto dobit koprivničkog Bilokalnika u protekloj je poslovnoj godini (od 1. svibnja lani do 30. travnja ove godine) bila 1,3 milijuna eura. To je čak 51 posto manje nego prethodne godine. Otkud toliki pad – nije poznato.

Bilokalnik, naime, više ne kotira na Zagrebačkoj burzi pa nije dužan objavljivati kvartalne i godišnje poslovne izvještaje. Vlasnik kompanije, ambalažerski div DS Smith, lani je istisnuo male dioničare te povukao dionicu s burze.

Bilokalnik ima otprilike 150 zaposlenih čija je prosječna neto plaća iznosila oko 1120 eura mjesečno, što je 100 eura više nego godinu ranije.

Bilokalnik je osnovan 1960. u Koprivnici. U poduzeću su bile četiri osnovne djelatnosti: industrija papirne ambalaže (Ipa), drvna industrija (Drvo), industrija građevinskog materijala (Igma) i uslužne djelatnosti: Integra (graditeljstvo), Trgovina i Rapid.

U zlatno doba tamo je radilo 5000 ljudi. Danas je ostala samo tvrtka Bilokalnik-industrija papirne ambalaže s oko 150 zaposlenih. Drvo, Integra, Trgovina i Rapid su propali, a koprivnički Igmu je preuzela našička Nexe grupa.

Objava Nekad su imali 5000 zaposlenih, danas samo 150 pojavila se prvi puta na Danica.hr.