Podravka danas obradovala mnoge: na račune im uplatila čak 23 milijuna eura

Podravka je u srijedu svim dioničarima isplatila dividendu u iznosu 3,20 eura bruto po dionici.

Na račune više tisuća dioničara danas je sjelo ukupno blizu 23 milijuna Podravkinih eura. Pravo na isplatu ostvarili su svi dioničari na čijim su računima 17. srpnja bile upisane redovne Podravkine dionice.

Mirovinski fondovi koji kontroliraju 49,7 posto dionica Podravke dobili su ukupno 11,3 milijuna eura. Državi je kroz njezine fondove – koji posjeduju 25,5 posto vlasništva koprivničke tvrtke – uplaćeno 5,8 milijuna eura dividende.

Mesna industrija Braća Pivac koja ima 7,2 posto dionica dobila je danas oko 1,6 milijuna eura, a đurđevačka građevinska tvrtka Bistra – koja ima nešto više od 1 posto udjela – oko 229.000 eura.

Mali dioničari koji, primjerice, posjeduju 100 dionica Podravke danas su dobili 320 eura dividende. No, riječ je o bruto iznosu s obzirom da se iz toga mora platiti porez na dohodak od kapitala u iznosu od 12 posto.

Dakle, za 100 dionica neto primitak vidljiv na računu iznosi 281,60 eura. Ako dioničar posjeduje 200 dionica, danas mu je na račun isplaćen neto iznos od 563,20 eura.

Od 23 milijuna eura bruto dividende država će imati dvostruku korist. Osim što će njezini fondovi dobiti 5,1 milijun eura neto dividende, ukupno će se u državni proračun kroz porez na dohodak od kapitala sliti dodatnih 2,8 milijuna eura.

Objava Podravka danas obradovala mnoge: na račune im uplatila čak 23 milijuna eura pojavila se prvi puta na Danica.hr.